Existencia takej súvislosti sa má posudzovať celkovo, so zohľadnením všetkých rozhodujúcich okolností prejednávanej veci a najmä stupňa podobnosti medzi kolidujúcimi ochrannými známkami, povahy výrobkov alebo služieb, pre ktoré sú jednotlivé kolidujúce ochranné známky zapísané vrátane stupňa blízkosti alebo rozdielnosti týchto výrobkov alebo služieb, ako aj dotknutej verejnosti, sily dobrého mena skoršej ochrannej známky a existencie pravdepodobnosti zámeny vo vnímaní verejnosti.

Slovné označenie SpagO, o ktorého zápis za ochrannú známku Spoločenstva sa žiada pre „alkoholické nápoje (s výnimkou piva)“ zaradené do triedy 33 v zmysle Niceskej dohody, vykazuje len nízky stupeň podobnosti s ochrannou známkou SPA, skôr zapísanou v Beneluxe pre „minerálne a sýtené vody a iné nealkoholické nápoje; sirupy a iné prípravky na výrobu nápojov“ zaradené do triedy 32 v zmysle uvedenej dohody. Táto podobnosť nestačí na to, aby si spotrebiteľ vytvoril súvislosť medzi kolidujúcimi označeniami v zmysle článku 8 ods. 5 nariadenia č. 40/94 o ochrannej známke spoločenstva.

Vzhľadom na skutočnosť, že kolidujúce označenia sú krátke, široká verejnosť v štátoch Beneluxu sa sústredí na slovo ako celok. Vzhľadom na krátkosť a jednoduchosť štruktúry prihlasovaného označenia je málo pravdepodobné, že priemerný spotrebiteľ by si rozložil označenie SpagO na dve slová „spa“ a „go“.

Z vizuálneho hľadiska sa celkový dojem, ktorý vyvoláva prihlasovaná ochranná známka na jednej strane a kratšia skoršia ochranná známka na druhej strane, odlišuje v dôsledku prípony „go“ pridanej do prihlasovanej ochrannej známky. Rovnako aj z fonetického hľadiska, hoci sa obe kolidujúce označenia začínajú prvkom „spa“, pridanie prvku „go“ v prihlasovanej ochrannej známke umožňuje vytvoriť medzi nimi rozdiel. Prihlasovaná ochranná známka sa totiž vysloví ako jedno krátke slovo bez dlhšej pauzy medzi slabikami a slabika „spa“ v nej nemá samostatnú úlohu, ale je úzko spojená s druhou slabikou „go“.

Z pojmového hľadiska nie je možné žiadne porovnanie. Vo vnímaní relevantnej skupiny verejnosti skoršia ochranná známka odkazuje na mesto Spa (Belgicko) známe svojimi minerálnymi vodami a kúpeľmi, na belgický automobilový okruh Spa-Francorchamps alebo na opisný význam termálneho zdroja, ako je hammam alebo sauna. Výraz „spago“ je naopak vymysleným slovom, ktoré nemá žiadny význam ani v jednom z úradných jazykov štátov Beneluxu.

Pokiaľ ide o povahu dotknutých výrobkov, obsah alkoholu v nápojoch ich umožňuje odlíšiť od vody a nealkoholických nápojov. Vlastnosti týchto nápojov sú rozdielne. Zatiaľ čo alkoholické nápoje sa zvyčajne konzumujú pri osobitných a spoločenských príležitostiach, voda a nealkoholické nápoje sa konzumujú každý deň. Konzumácia vody je navyše aj životnou potrebou. Priemerný spotrebiteľ, ktorý sa považuje za riadne informovaného a primerane pozorného a obozretného, je zvyknutý na toto rozdelenie alkoholických a nealkoholických nápojov, ktoré je okrem iného potrebné, keďže niektorí spotrebitelia si neželajú, prípadne nemôžu konzumovať alkohol. Cena alkoholických nápojov je navyše vo všeobecnosti vyššia ako cena nealkoholických nápojov. Okrem toho predaj alkoholu je vo viacerých ohľadoch prísnejšie upravený. Je spojený najmä so získaním licencie na predaj a nákup alkoholických nápojov je podmienený požiadavkou minimálneho veku.

Vzhľadom na rozdiel v povahe výrobkov označených kolidujúcimi ochrannými známkami preto priemerný spotrebiteľ v štátoch Beneluxu nebude vnímať prvok „spa“ obsiahnutý v prihlasovanej ochrannej známke SpagO ako prvok týkajúci sa minerálnych vôd predávaných pod skoršou ochrannou známkou.

(pozri body 18, 21, 24, 26, 28 — 31)